Simona Halep stamp Serena Williams van haar troon | Maroela Media
Die wenner Simona Halep van Roemenië (links) en die Amerikaner Serena Williams (13 Julie 2019) (Foto: AP Photo/Tim Ireland)
Simona Halep hoef nooit weer soos die strooimeisie op Wimbledon te voel nie.
Die 27-jarige Roemeen het Saterdagmiddag in Londen in ŉ eensydige eindstryd van die vroue-enkelspel die 37-jarige Serena Williams van die VSA met 6-2, 6-2 van die baan gevee.
Die kragmeting het net 55 minute geduur. Halep het net drie ongedwonge foute begaan teenoor Williams se 25, Halep het met 34 van haar 45 eerste afslane die kolf getref teenoor Williams se 32 uit 47 afslane. Sy was briljant, Williams platgeslaan, uitgetel.
Die Roemeen, wat dikwels in die verlede daarvan beskuldig is dat sy nie sielkundig gestaal is om groot toernooie te wen het, dat sy ondanks al haar talent nooit haar volle potensiaal bereik nie, die wysneuse binne ŉ uur verkeerd bewys. Dit was haar eerste titel op Wimbledon nadat sy in 2018 ook die Franse Ope gewen het. En nou kan sy boonop met meer as £2,98 miljoen (meer as R52 miljoen) in haar bankrekening spog!
Williams, wat reeds sewe keer op Wimbledon baas was en voor Saterdag in nog drie ander eindstryde betrokke was (maar vasgeval het), is dus steeds op soek na haar ontwykende 24ste Grand Slam-oorwinning. Dit sou haar by die Australiese legende Margaret Court (24 oorwinnings) laat aansluit het, wat dit tussen 1960 en 1973 vermag het.
Maar kom ons wees eerlik, suiwer geoordeel op Saterdag se vertoning, moet ŉ mens die vraag stel of sy op 37-jarige ouderdom by die magiese 24 oorwinnings gaan uitkom. Jare lank het Williams vroue-tennis aan die gorrel geruk. Jare lank het die ander spelers in haar skaduwee beweeg, maar nou hoef hulle nie meer die ander wang te draai nie.
Dit het gelyk asof Vader Tyd haar ingehaal het, of sy nie meer vinnig genoeg kan beweeg nie, en of haar fiksheid nie meer na wense is nie. Dit was ook haar derde nederlaag in ŉ eindstryd in die afgelope 12 maande. Dit was half pynlik om te sien hoe Williams binne 26 minute in die eerste stel boedel oorgegee het. Dit was pynlik om te sien hoe sy verkrummel het toe Halep in de vyfde pot van die tweede stel deurgebreek het om dit 3-2 in haar guns te maak.
Maar alle eer moet aan Halep gaan. Sy het gedoen waaroor al die ander spelers droom. Sy het wasdom bereik, sy het die tenniswêreld nou aan haar voete, sy het die koningin van vroue-tennis van haar troon gestamp.
Sjoe, ’n mens kan maar net bly wees dat jy nie R3 246 vir ŉ kaartjie op die hoofbaan vir minder as ŉ uur se vermaak opgedok het nie!
Roger Federer en Novak Djokovic kom Sondagmiddag om 15:00 teen mekaar te staan in die Wimbledon-manseindstryd. Federer het Vrydag Rafael Nadal uitgeskakel.
Simona Halep van Roemenië (13 Julie 2019) (Foto: Xinhua/Han Yan/IANS)
Serena Williams van die VSA (13 Julie 2019) (Foto: Xinhua/Han Yan/IANS)
Baie mooi gedoen. Na Serena se baba-agtige tantrum by verlede jaar se VSA Ope, het ek regtig gehoop sy wen nooit weer iets nie. Haar gedrag was van die swakste in moderne tennis geskiedenis.
En Halep straal sommer so.
Baie geluk . Mooi game
Uitstekend. Europa bo !!!
Skitterend, Simona. Jy’s my champ!
Dit was lekker om te kyk. Ekt elke keer wat Haleb deurgebreek het of n goeie punt aangeteken het, gecheer asof sy my kon hoor